Pernille Frahm (SF), 2008-12-02:
Ministeren sagde - jeg ved ikke, om det var i sin indledning, eller om det var i en af besvarelserne - at bibliotekerne er ude i en stabil udvikling.
Og det kan man jo godt sige de er, men problemet er bare, at den udvikling altså går i retning af, at vi får færre af dem, vi får færre ansatte, vi får færre bøger til udlån, og vi får kortere åbningstider på bibliotekerne.
Over de sidste 20 år er næsten hver anden biblioteksfilial forsvundet.
Nu kan jeg se, at ministeren har rigtig, rigtig travlt med at snakke med nogen, jeg venter gerne.
Over de sidste 20 år er hver anden biblioteksfilial forsvundet, og alene siden strukturreformen er som sagt hvert femte bibliotek lukket.
Det er ganske meget, det er ganske markant, og det er virkelig noget, der kan mærkes.
Der mener jeg altså, at det, ministeren og desværre også ordføreren for Venstre gav udtryk for, er en manglende ansvarlighed over for, at vi har de her servicetilbud for alle borgere i det her land.
Der er borgere, der ikke har bil.
Vi har også borgere, der er så unge, at de ikke har ret til at køre bil.
De skal vel også have en mulighed for at bruge vores biblioteker.
Det, at vi skal have de store biblioteker - det store bibliotek med det hele, med alle servicetilbud, der sætter sig ud over, hvad vi i vores ungdom var vant til biblioteker kunne yde - oplever jeg bliver brugt imod det at sikre, at der er tilbud nok, og at der også er bredde i tilbuddene.
Jeg oplever, at det bliver brugt som en undskyldning for at lukke filialer, sådan så folk rent faktisk ikke har tilgængelighed til de her fantastiske tilbud.
Det store bibliotek med det hele må ikke bruges til at bombardere de små filialer ned eller til at bombardere alle borgeres muligheder for at bruge bibliotekerne.
Så får vi den her med, at det er et kommunalt ansvar.
Ja, det er det.
Det er, fordi vi herinde med et flertal har besluttet, at det skulle det være.
Vi har også med et flertal besluttet, at kommunernes økonomi ser ud, som den gør.
Jeg har ikke stemt for det, men regeringspartierne har stemt for det, kulturministerens parti har stemt for det.
Det er jo den ramme, der gør, at bibliotekerne får kniven nu.
Kommunerne er nødt til at finde steder, hvor man kan spare.
Den rapport, som Biblioteksstyrelsen lige er kommet med, er jo stærkt misvisende.
Det har Bibliotekarforbundet sagt, det har Danmarks Biblioteksforening været ude at sige.
Den er stærkt misvisende, bl.a. fordi den ikke tager de besparelser med, som bliver meldt ud i kommunerne nu for det næste år og for næste år igen.
Rapporten tegner et skønmaleri, og det er åbenbart den, som nogle ordførere har læst, og som får dem til at gå herop og sige, at det går ufattelig godt.
Den lukker øjnene for, at vi ikke har set enden på lukningen af biblioteksfilialer.
Vi har ikke set enden på nedskæringer i åbningstiderne endnu, og vi har ikke set enden på, hvor mange færre bøger der kommer til at stå på de kommende biblioteker.
Derfor synes jeg, at det her er en stærkt nødvendig debat, som bliver rejst af Socialdemokratiet, og jeg støtter meget forslaget, det skal jeg sige med det samme, for det er et forsøg på, at det her hus igen påtager sig ansvaret for, hvordan betjeningen af borgere skal være ude i landet.
Og her var jeg enig med kulturministeren i det, hun var oppe at sige: Vi skal ikke tage ansvaret ned i detaljen, men vi skal tage ansvaret for de overordnede rammer, og en af de overordnede rammer må altså være tilgængelighed; at der er adgang til bibliotekerne.
Så jeg støtter forslaget, og jeg undrer mig meget over den manglede ansvarlighed, der bliver udvist fra Kulturministeriet side og fra regeringspartiernes side.